**Hogyan járjunk szellemben?
Eric Gilmour és Chris Mikkelson**

**CHRIS**: Hogyan kezdjünk el szellemben járni, mert én azt látom, hogy sokan vannak, akik újjászülettek, de nem igazán járnak szellemben. Hogyan juthat el valaki az újjászületéstől, attól a ponttól, hogy meg van váltva, befogadta a Szent Szellemet, oda, hogy Szent Szellem vezetésében él?

**ERIC**: Amiről itt szó van, az a Galatabeliekhez írt levélből jön. Pál azt mondja, Mivel a Szellem által kaptunk új életet, ezért éljünk is a Szent Szellem vezetését követve. Vannak emberek, akik újjászülettek Szellem által, de nem mennek tovább azzal, hogy együtt járnak a Szellemmel. Ezért nem is tapasztalják meg azt a győzelmet, amiről Pál azt mondja, hogy elérhető azáltal, hogy alárendeljük magunkat a Szellemnek. Pál azt írja, a Szellem gyümölcse a szeretet, öröm, békesség, türelem, szívesség, jóság, hűség, szelídség és önuralom. Ezek ellen nincs törvény. Csodálkoztam rajta, miért mondja ezt? Azért, mert amiről itt szó van az sokkal magasabbrendű mint, hogy mi a rossz és mi a jó. Ez a karakter. Isten személyisége, természete, amit belénk helyezett, mert Ő él bennünk. Tehát a dolgunk, hogy engedjük Istent kiáramlani, anélkül, hogy az útjába állnánk. Ahelyett, hogy megpróbálnánk kierőlködni magunkból a szeretetet, ismerjük fel, hogy ez nem a mi termékünk, ez a Szellem gyümölcse. Ami azt jelenti, hogy csak Szent Szellem hozhatja létre. Szóval a mi dolgunk nem az, hogy valahogy megvalósítsuk ezeket, hanem, hogy átengedjük magunkat annak, amit végez bennünk. Ez hogyan működik? „Uram, én neked adom mindenem, rád fordítom a figyelmem.” Így Szent Szellemnek lehetősége van bejönni, és megteremni ezeket. Talán vannak olyanok, akik most azt mondják, én már kipróbáltam ezt és egyszerűen nem sikerült. Hadd mondjam el neked, bízhatsz benne, hogy a Szent Szellem valóságos. Ő élő és Ő végzi el ezeket. Néhányan mondhatják, hogy én már próbáltam ezt és nem működött, de az igazság az, hogy vagy azt hisszük el, amit Isten mondott a Szellem által, vagy pedig azt amit ezek az emberek mondanak. Az igazság az, hogy ha engeded, hogy Ő vezessen, Ő tényleg jön és vezet téged. Ha átadod magad neki, Ő képessé, alkalmassá tesz téged. Van még egy dolog, amit az előbb olvastunk. A Szent Szellemről kifejezetten úgy beszél, mint egy személyről. Úgy gondolom, hogy ez a személyes megközelítés, mindent megváltoztat. Neki van egy személyisége, egy hangja, akarata és érzelmei. És amikor elkezdem így kezelni Őt, valós személyként, nem csak egy szélként vagy elméleti dologként, hanem úgy, mint egy valós személyt, akinek a jelenléte megtapasztalható, az mindent megváltoztat. Tehát az első lépés, hogy elhiszem, hogy amit Jézus mondott az igaz. Elhiszem, hogy nekem adta Szent Szellemét. A második nagyon egyszerű. Valójában átadok neki mindent. Hogyan néz ki ez? „Szent Szellem, én képtelen vagyok bármit is tenni, szükségem van a segítségedre. Rád szegezem a tekintetem.” Úgy hiszem, hogy az imádat összekapcsolódás, önmagunk átadása, alárendelése Szent Szellemnek. A Biblia azt mondja, hogy Jézus olyan imádókat keres, akik szellemben imádják az Atyát. Tehát van egy kapcsolat Isten jelenléte, Isten Szelleme és az imádat között. Nekem is minden nap újra meg újra meg kell hoznom azt a döntést a szívemben, hogy Istennek szentelem a figyelmemet. „Uram, imádlak téged.” És rögtön itt elkezdtem érezni az Ő édes jelenlétét. Az előző epizódnál amit csináltunk, erős mennyei jelenlét volt. És ezt azért éreztük, mert odafordítottuk a szívünket felé. Az imádat állapotában voltunk. „Neked adom az első helyet, te vagy a mindenem, szeretlek. Imádlak.” Ilyen egyszerű. Egyszer történt, hogy Istennek egy emberével együtt mentem egy utazásra. Beszálltam a kocsiba, ott ültem mellette, és ő mondta, hogy imádkozzunk. Én pedig elkezdtem az egyetlen dolgot, amit akkor ismertem. Elkezdtem olyan keményen imádkozni, ahogy csak bírtam. Nyelveken imádkoztam, kiáltottam az Úrhoz. Ő meg türelmesen megvárta, míg kifáradok. Amikor elfogyott az erőm, megvárta míg leülepszik a füst miután megostromoltam a mennyet és a poklot, majd miközben vezette a kocsit, egyik kezében a kormány, másikban egy gőzölgő kávé, csak ennyit mondott: „Jézus. Imádlak téged.” Majd csöndben maradt. „Dicsőséget adok neked. Senki nincs hozzád fogható.” És csak várt. Olyan erős jelenlét árasztotta el az autót, hogy sírni kezdtem. Egyrészt azért, mert éreztem Isten jelenlétét, másrészt pedig dühös voltam, hogy ő ilyen egyszerűen megérinti Istent. Egy nagyon fontos leckét tanultam aznap. A dicsőítésből egy morzsányi többet ér, mint az órák hosszat tartó küszködés, harcolás, manipuláció és kiáltozás. Csak ennyire van szükség: „Imádlak Jézus. Szeretlek téged.” Ő pedig válaszol.